2.2 ลักษณะการประกอบธุรกิจ

1. ประวัติความเป็นมา

  ปี 2518 บริษัทก่อตั้งขึ้นเพื่อการดำเนินธุรกิจผลิตหม้อไอน้ำและภาชนะความดัน
  โดยเป็นบริษัทในเครือของ บริษัท ซิโน-ไทย เอ็นจีเนียริ่ง แอนด์ คอนสตรัคชั่น จำกัด (มหาชน)
  ด้วยทุนจดทะเบียน 3 ล้านบาท

  ปี 2533 บริษัทได้เพิ่มทุนจดทะเบียนเป็น 150 ล้านบาท โดยมีผู้ถือหุ้นใหญ่ คือ บริษัท ซิโน-ไทย
  เอ็นจีเนียริ่ง แอนด์ คอนสตรัคชั่น จำกัด (มหาชน) มีสัดส่วนการถือหุ้นร้อยละ 98
  และได้ขยายการดำเนินธุรกิจด้านการผลิตผลิตภัณฑ์โครงสร้างเหล็กซึ่งใช้ในการก่อสร้างและติดตั้ง
  โดยมีกำลังการผลิต 20,000 ตันต่อปีและได้เปลี่ยนชื่อเป็น บริษัท Sino-Thai Pressure
  Vessel and Iron Works (STP&I) จำกัด

  ปี 2537 บริษัทได้ย้ายสถานที่ตั้งไปยังโรงงานใหม่ที่จังหวัดชลบุรีทำให้บริษัทฯ มีกำลังผลิตรวม
  30,000 ตันต่อปี นอกจากนี้ในส่วนของ Zone-2
  บริษัทได้รับสิทธิประโยชน์จากสำนักงานคณะกรรมการส่งเสริมการลงทุน

  ปี 2538 บริษัทได้เพิ่มทุนจดทะเบียนเป็น 175 ล้านบาทและมีพันธมิตรทางธุรกิจที่สำคัญ คือ บริษัท
  โตโมเอะ คอร์ปอเรชั่น จำกัด (ประเทศญี่ปุ่น) และบริษัท มิตซุยแอนด์คัมปนี (ไทยแลนด์) จำกัด
  โดยถือหุ้นสัดส่วนร้อยละ 7.14 และ 3.32 ตามลำดับ ซึ่งต่อมาบริษัท โตโมเอะ คอร์ปอเรชั่น
  จำกัด (ประเทศญี่ปุ่น) ได้จำหน่ายหุ้นที่ถืออยู่ทั้งหมดในปี 2548 นอกจากนี้
  บริษัทยังได้ขยายกำลังการผลิตเป็น 50,000 ตันต่อปี

  ปี2539 บริษัทได้แปรสภาพเป็นบริษัทมหาชนจำกัด โดยเพิ่มทุนจดทะเบียนเป็น 250 ล้านบาท
  และเป็นบริษัทจดทะเบียนในตลาดหลักทรัพย์แห่งประเทศไทย

  ปี 2544 บริษัทได้เพิ่มการดำเนินการประกอบกิจการผลิต จำหน่าย นำเข้าและส่งออก วัตถุดิบ
  ท่อ ท่อประปา ถัง ถังบรรจุก๊าซหุงต้ม ถังบรรจุน้ำมัน
  อุปกรณ์และเครื่องมือเครื่องใช้ที่ใช้ในการก่อสร้างทุกชนิด ตลอดจนซ่อมแซมวัสดุอุปกรณ์ดังกล่าว
  รวมทั้งการรับจ้างประกอบเครื่องอบ เครื่องจักร
  เครื่องกลและชิ้นส่วนเครื่องใช้ไฟฟ้าทุกชนิดและได้เปลี่ยนแปลงมูลค่าหุ้นที่ตราไว้จากหุ้นละ 10
  บาท เป็นหุ้นละ 1 บาท

  ปี 2546 บริษัทได้ออกหุ้นกู้ไม่มีหลักประกันจำนวน 100,000 หุ้น และมีมูลค่าที่ตราไว้ 1,000
  บาทต่อหุ้น โดยคิดดอกเบี้ยอัตราคงที่ร้อยละ 5.25 ต่อปี มีกำหนดชำระดอกเบี้ยทุก 6 เดือน
  และกำหนดชำระคืนเงินต้น 5 ปี นับจากวันที่ออกหุ้นกู้
  โดยได้รับการอนุมัติจากสำนักงานคณะกรรมการกำกับหลักทรัพย์และตลาดหลักทรัพย์ ในวันที่ 30
  ตุลาคม 2546

  ปี 2547 บริษัทได้ร่วมลงทุนก่อตั้งบริษัท คลัฟ ซิโน-ไทย จำกัด
  ซึ่งเป็นการถือหุ้นในบริษัทดังกล่าวในสัดส่วน ร้อยละ 50 กับ บริษัท คลัฟ (ไทยแลนด์) จำกัด
  เพื่อรองรับการขยายงานด้านรับเหมาก่อสร้างในธุรกิจขุดเจาะน้ำมันและก๊าซธรรมชาติ
  รวมทั้งอุตสาหกรรมขนาดใหญ่ต่างๆ และได้จดทะเบียนเลิกกิจการเมื่อวันที่ 1 พฤศจิกายน 2550

  ปี 2549 บริษัทได้จดทะเบียนเพิ่มสาขาของบริษัทเพิ่มอีก 1
  สาขาเพื่อขยายธุรกิจไปจำหน่ายเครื่องจักรอุปกรณ์ในการก่อสร้างเพื่อรองรับแนวโน้มการขยายตัวของธุรกิจรับเหมาก่อสร้างในอนาคต

  ปี 2550 บริษัทได้เพิ่มทุนจดทะเบียนจาก 250 ล้านบาท เป็น 333.50 ล้านบาท
  โดยออกหุ้นสามัญเพิ่มทุนจำนวน 83.50 ล้านหุ้น
  เพื่อรองรับการใช้สิทธิแปลงสภาพของใบสำคัญแสดงสิทธิ

2. ภาพรวมของการประกอบธุรกิจของบริษัท บริษัทย่อย และบริษัทร่วม

บริษัท เอสทีพี แอนด์ ไอ จำกัด (มหาชน) ประกอบธุรกิจ
แปรรูปและติดตั้งผลิตภัณฑ์โครงสร้างเหล็ก (Steel Structure) งานท่อ (Piping)
และผลิตภัณฑ์โลหะ (Steel Products)

กลุ่มบริษัทมีบริษัทย่อย และบริษัทร่วม ดังนี้

บริษัทย่อย จำนวน 2 บริษัท คือ

บริษัท เอส ที ไอ ที จำกัด (“STIT”) ดำเนินธุรกิจจำหน่ายและให้เช่าเครื่องมือ
และเครื่องจักรในการก่อสร้างรวมทั้งบริการด้านวิศวกรรม

บริษัท คลัฟ ซิโน-ไทย จำกัด (“CST”)
ดำเนินธุรกิจผลิตโครงสร้างเหล็กสำหรับงานอุตสาหกรรมขุดเจาะน้ำมันและก๊าซธรรมชาติ เคมีภัณฑ์
เหมืองแร่และโรงผลิตไฟฟ้า ตลอดจนโครงสร้างโลหะในงานก่อสร้างอื่นๆด้วย อย่างไรก็ตามบริษัท
คลัฟ ซิโน-ไทย จำกัด ได้จดทะเบียนเลิกบริษัท เมื่อวันที่ 1 พฤศจิกายน 2550

  บริษัทร่วม จำนวน 1 บริษัท คือ

Inter-IMC Pte Ltd. ดำเนินธุรกิจก่อสร้างทางด้านประกอบและติดตั้งระบบท่อ ติดตั้งเครื่องจักร
โครงสร้างเหล็กของโรงงานอุตสาหกรรมทั่วไปในประเทศสิงคโปร์

โครงสร้างการถือหุ้นของบริษัท บริษัทย่อย และบริษัทร่วม

หมายเหตุ * ผู้ถือหุ้นส่วนที่เหลือร้อยละ 50 ของบริษัท คลัฟ ซิโน-ไทย จำกัด คือ บริษัท คลัฟ
(ประเทศไทย) จำกัด ซึ่งไม่เป็นบุคคลที่อาจมีความขัดแย้งทางผลประโยชน์กับบริษัท และบริษัท คลัฟ
(ประเทศไทย) จำกัด ประกอบธุรกิจรับเหมาก่อสร้างโครงการขนาดใหญ่ โดยมีนายสุมิท
แช่มประสิทธิ์ นายคริสโตเฟอร์ เจมส์ นอร์ท และนายคริสโตเฟอร์ วิลเลียม ดักลาส
เป็นกรรมการผู้มีอำนาจลงนาม ทั้งนี้ บริษัท คลัฟ ซิโน-ไทย จำกัด ได้จดทะเบียนเลิกบริษัท
เมื่อวันที่ 1 พฤศจิกายน 2550

** ผู้ถือหุ้นส่วนที่เหลือร้อยละ 54 ของ Inter-IMC Pte Ltd. คือ บริษัท เบสท์ ควอลิตี้ สกิลส์
จำกัด ซึ่งประกอบธุรกิจค้าวัสดุก่อสร้างและอุปกรณ์เครื่องมือเครื่องใช้ในการก่อสร้าง
โดยมีนางสาวจริมา นภาพร เป็นกรรมการผู้มีอำนาจลงนามและเป็นผู้ถือหุ้นร้อยละ 100 และ ณ
วันที่ 17 ตุลาคม 2550 กลุ่มของนางสาวจริมา นภาพร ถือหุ้นในบริษัทรวมร้อยละ 9.59
ของทุนชำระแล้วของบริษัท (รายละเอียดในส่วนที่ 2 ข้อ 8 โครงสร้างเงินทุน)

3. ลักษณะการประกอบธุรกิจของบริษัท บริษัทย่อย และบริษัทร่วม

บริษัท เอสทีพี แอนด์ ไอ จำกัด (มหาชน) (“บริษัท”)

ประกอบธุรกิจแปรรูปผลิตภัณฑ์เหล็กและโครงสร้างเหล็ก โดยการนำเหล็กรูปพรรณ ท่อเหล็ก
และเหล็กแผ่น มาตัดและประกอบตามแบบที่ลูกค้ากำหนด ผลิตและติดตั้งภาชนะความดัน (Pressure
Vessel) ถัง (Tank) และ ผลิตภัณฑ์หม้อกำเนิดไอน้ำ (Boiler) นอกจากนี้
บริษัทประกอบชิ้นส่วนต่างๆเหล่านี้เข้าด้วยกันเป็นโครงสร้างระบบขนาดใหญ่ (Process Module)
โดยมีกลุ่มลูกค้าหลัก คือ เจ้าของโครงการโรงงานอุตสาหกรรมต่างๆ ทั้งอุตสาหกรรมพลังงาน
และปิโตรเคมี และผู้รับเหมาหลัก

บริษัท เอส ที ไอ ที จำกัด (“STIT”)

ได้ก่อตั้งขึ้นในปี 2542 เป็นตัวแทนจำหน่ายและบริการจัดหาสินค้าเครื่องมือ
เครื่องจักรและอุปกรณ์ที่ใช้ในอุตสาหกรรมการก่อสร้างและอุตสาหกรรมการผลิต
รวมถึงงานด้านสิ่งแวดล้อม บริษัท STIT
ยังเป็นตัวแทนจำหน่ายสินค้าและบริการจัดหาสินค้าอีกหลายประเภท ได้แก่ Tower Crane ยี่ห้อ
LIEBHERR จากประเทศเยอรมัน Concrete Pump และ Mortar Machine  ยี่ห้อ
PUTZMEISTER จากประเทศเยอรมัน Special  High Pressure Cleaner ยี่ห้อ Dyna Jet
จากประเทศเยอรมัน   Crane พับติดรถบรรทุกยี่ห้อ ATLAS จากประเทศเยอรมัน
เครื่องกำเนิดไอน้ำ ยี่ห้อ IHI จากประเทศญี่ปุ่น เครื่องอัดลม ยี่ห้อ CompAir จากประเทศอังกฤษ
เครื่องวางท่อร้อยสายใต้ดินระบบ HDD (Horizontal Directional Drilling) ยี่ห้อ TERRA
จากประเทศสวิตเซอร์แลนด์ เป็นต้น อีกทั้งยังให้บริการ Slipform Formworks
และเป็นตัวแทนจำหน่าย Mast Climbing Platform ยี่ห้อ  Scanclimber และ Genie
Industries จากประเทศฟินด์แลนด์และสหรัฐอเมริกา ตามลำดับ นอกจากนี้ บริษัท STIT
ยังมุ่งเน้นเรื่องการให้บริการด้านวิศวกรรมและบริการหลังการขายเพื่อตอบสนองความพึงพอใจของลูกค้าสูงสุดอย่างครบวงจร

บริษัท คลัฟ ซิโน-ไทย จำกัด (“CST”)

ได้ก่อตั้งขึ้นในปี 2547 โดยเป็นการลงทุนร่วมกันระหว่างบริษัทกับ บริษัท คลัฟ (ประเทศไทย)
จำกัด
ซึ่งมีบริษัทแม่เป็นผู้รับเหมาก่อสร้างรายใหญ่ในประเทศออสเตรเลียที่มีความเชี่ยวชาญด้านงานวิศวกรรมและงานก่อสร้าง
โดยเฉพาะในธุรกิจน้ำมันและก๊าซธรรมชาติ และไม่เป็นบุคคลที่เกี่ยวโยงกันกับบริษัท
โดยได้ร่วมลงทุนกันเพื่อประกอบธุรกิจโครงสร้างเหล็กสำหรับงานอุตสาหกรรม (Steel
Structure) ซึ่งเป็นแท่น Platform
และเป็นส่วนประกอบต่างๆสำหรับอุตสาหกรรมขุดเจาะน้ำมันและก๊าซธรรมชาติ เคมีภัณฑ์
เหมืองแร่และโรงผลิตไฟฟ้า ตลอดจนโครงสร้างโลหะในงานก่อสร้างอื่นๆด้วย

Inter-IMC Pte Ltd.

เป็นการลงทุนร่วมกันระหว่างบริษัทกับบริษัท เบสท์ ควอลิตี้ สกิลล์ จำกัด
ซึ่งไม่เป็นบุคคลที่เกี่ยวโยงกันกับบริษัท โดยถือหุ้นในอัตราร้อยละ 46 และร้อยละ 54
ของทุนจดทะเบียนชำระแล้วตามลำดับ บริษัท Inter-IMC Pte Ltd
เป็นบริษัทที่จดทะเบียนในประเทศสิงคโปร์
ซึ่งมีความชำนาญงานก่อสร้างทางด้านประกอบและติดตั้งระบบท่อ ติดตั้งเครื่องจักร
โครงสร้างเหล็กของโรงงานอุตสาหกรรมทั่วไป เช่น โรงงานปิโตรเคมี โรงกลั่นน้ำมัน
โรงงานผลิตยา โรงไฟฟ้า โรงบำบัดน้ำเสีย เป็นต้น โดยในปัจจุบันบริษัท Inter-IMC
รับงานในประเทศสิงคโปร์ ซึ่งเป็นประเทศที่มีการขยายตัวในด้านการลงทุนอย่างต่อเนื่องในอีก 3-5
ปีข้างหน้า

3.1 โครงสร้างรายได้ของบริษัทฯ บริษัทย่อย และบริษัทร่วมค้า

โครงสร้างรายได้ของบริษัทในปี 2548 ถึง ปี 2550 โดยแยกตามประเภทธุรกิจมีดังนี้

  --------------------------- ------------- ---------- -------- ---------- -------- ---------- --------
  รายได้                       ดำเนินการโดย   ปี 2548              ปี 2549              ปี 2550     

                                            มูลค่า       %        มูลค่า       %        มูลค่า       %

  1.งานแปรรูปโครงสร้างเหล็ก      บริษัท / CST¹⁾  1,942.35   72.38    1,382.75   68.33    1,120.94   74.05

  2.งานแปรรูปผลิตภัณฑ์เหล็กอื่นๆ²⁾   บริษัท          405.65     15.12    169.60     8.38     -          -

  3. รายได้จากการขายและบริการ³⁾ บริษัท / STIT   307.55     11.46    417.04     20.61    318.85     21.06
                              /CST¹⁾                                                           

  4. รายได้อื่น⁴⁾                              28.13      1.05     54.28      2.68     73.96      4.89

  รวม                                       2,683.68   100.00   2,023.67   100.00   1,513.75   100.00
  --------------------------- ------------- ---------- -------- ---------- -------- ---------- --------

หมายเหตุ: 1) บริษัท คลัฟ ซิโน-ไทย จำกัด ได้จดทะเบียนเลิกบริษัท เมื่อวันที่ 1 พฤศจิกายน
2550

  2) งานแปรรูปผลิตภัณท์อื่นๆ ได้แก่ งานประกอบและเชื่อมท่อ ภาชนะความดัน
  ผลิตภัณฑ์หม้อกำเนิดไอน้ำ และProcess Module

  3) รายได้จากการขายและบริการ ประกอบด้วย รายได้จากการผลิต,
  การจำหน่ายและการให้เช่าเครื่องจักร รวมทั้งวัสดุและอุปกรณ์ งานก่อสร้าง
  นอกจากนี้ยังรวมถึงค่าใช้จ่ายในการบริหารจัดการและรายได้ค่าธรรมเนียมจากการช่วยเหลือสนับสนุนการดำเนินงานจากบริษัทย่อย

  4) รายได้อื่น ได้แก่ กำไรจากการขายเงินลงทุนชั่วคราว
  รายได้จากการโอนกลับค่าเผื่อการด้อยค่าสินทรัพย์ถาวร กำไรจากอัตราแลกเปลี่ยน
  รายได้จากการโอนกลับสำรองหนี้สงสัยจะสูญ รายได้โอนกลับประมาณการขาดทุนที่อาจจะเกิดขึ้น
  และส่วนแบ่งกำไรจากเงินลงทุนตามวิธีส่วนได้เสีย